Приложение № 3 към чл. 7, т. 2 и чл. 21, ал. 1 и 2

**Минимални технически изисквания към площадките за събиране и съхраняване и към центровете за разкомплектуване на ИУМПС**

I. Изисквания към площадките за събиране и съхраняване на ИУМПС преди третиране:

1. Да са с непропусклива повърхност.

2. Да разполагат със съоръжения за събиране на разливи, утаители и съоръжения за обезмасляване.

3. Да разполагат с необходимите съоръжения за третиране на води, включително на дъждовни води, в съответствие със Закона за водите (ЗВ) и подзаконовите нормативни актове по прилагането му.

II. Изисквания към центровете за разкомплектуване на ИУМПС:

1. Да са с непропусклива повърхност на съответните площадки.

2. Да разполагат със съоръжения за събиране на разливи, утаители и съоръжения за обезмасляване.

3. Да са налице подходящи места за съхраняване на части и компоненти, получени при разкомплектуване на ИУМПС, включително складове с непропусклив под за съхраняване на части, замърсени с масла.

4. Да са снабдени с подходящи съдове за съхраняване на оловни акумулаторни батерии, филтри и кондензатори, съдържащи полихлорирани бифенили или полихлорирани терфенили, съгласно изискванията на наредбите по чл. 13 ЗУО.

5. Да са налице подходящи съоръжения за източване на всички течности, съдържащи се в ИУМПС.

6. Да са налице подходящи резервоари или други съдове за разделно съхраняване на течности от ИУМПС, като горива, смазочни масла, масла от предавателни кутии, трансмисионни масла, хидравлични масла, охлаждащи течности, антифриз, спирачни течности, течности от климатични инсталации и всички други течности, съдържащи се в ИУМПС.

7. Да са снабдени със съоръжения за третиране на води, включително на дъждовни води, в съответствие със ЗВ и подзаконовите нормативни актове по прилагането му.

8. Да са налице подходящи складове за съхраняване на отделените при разкомплектуването гуми с оглед предотвратяване на опасността от възникване на пожари при натрупването на по-големи количества.

III. Операции, извършвани в центровете за разкомплектуване на ИУМПС:

1. Операции по отделяне на опасни материали и компоненти от ИУМПС:

а) отделяне на оловните акумулаторни батерии и резервоарите за втечнени газове;

б) отделяне или неутрализиране на потенциално експлозивни компоненти (в т. ч. въздушни възглавници);

в) отстраняване и разделно събиране и съхраняване на горива, смазочни масла, масла от предавателни кутии и трансмисионни масла, хидравлични масла, охлаждащи течности, антифриз, спирачни течности, течности от климатични инсталации и всички други течности, съдържащи се в ИУМПС, освен ако са необходими за повторната употреба на съответните компоненти;

г) премахване, доколкото е възможно, на всички компоненти, идентифицирани като съдържащи живак.

2. Операции по отделяне на материали и компоненти с цел улесняване на рециклирането им:

а) отделяне на катализаторите и маслените филтри;

б) отделяне на металните компоненти, съдържащи мед, алуминий и магнезий, в случай че тези метали не се отделят в процеса на рязане (шредиране);

в) отделяне на гумите и големите пластмасови компоненти (брони, арматурни табла, резервоари за течности и т.н.), в случай че тези материали не се отделят в процеса на рязане (шредиране), така че да могат да бъдат ефективно рециклирани като материали;

г) отделяне на стъклата.

IV. Дейностите по съхраняване на ИУМПС, на материали и компоненти от тях се извършват по начин, предотвратяващ увреждане на:

1. компонентите, съдържащи течности;

2. компонентите, подлежащи на оползотворяване и на използване за повторна употреба.